[{"text_idx": "#000000", "text": "Istanbuli konventsioon on saanud oma lu\u0308hinime linna ja\u0308rgi, kus see ku\u0308mme aastat tagasi allkirjastamiseks avati. Foto: Rohan Reddy / Unsplash"}, {"text_idx": "#000001", "text": "Istanbuli konventsioon: milleks, kellele ja miks hoolida?"}, {"text_idx": "#000003", "text": "6. juulil 2017. aastal jo\u0303ustus Eestis karistusseadustiku muudatus, milles kirjeldati kolm seni puudunud kuritegu: seksuaalne ahistamine, ahistav ja\u0308litamine ning naise suguelundite sandistav moonutamine. Ko\u0303ik need kolm muudatust olid eelduseks, et Eesti saaks Istanbuli konventsiooni ratifitseerida. 25. septembril 2017 see lo\u0303puks ka juhtus, kui president selle va\u0308lja kuulutas."}, {"text_idx": "#000004", "text": "Vaid mo\u0303ni kuu peale seadusemuudatuste jo\u0303ustumist tehti politseile esimene avaldus seksuaalse ahistamise paragrahvi alusel \u2013 eaka psu\u0308hhiaatri vastu, kes oli oma patsiente juba aastaid ahistanud, kuid senini ei olnud vo\u0303imalik teda vastutusele vo\u0303tta. Veel paar kuud hiljem tulid avalikkuse ette kuulsa maagi vastu esitatud sama sisuga su\u0308u\u0308distused, mis samuti rahuldati. Need on vaid paar na\u0308idet sellest, kuidas varem oli seadus puudulik ning muudatused aitavad va\u0308a\u0308rkohtlemise ohvreid paremini kaitsta."}, {"text_idx": "#000005", "text": "Olles toona muutmise to\u0303sised toetajad, ma\u0308letame ha\u0308sti ka seda, kui ha\u0308a\u0308lekalt siis seaduste ta\u0308iendamise vajadust, just ahistamise paragrahvi, maha tehti ja naeruva\u0308a\u0308ristati \u2013 ka Riigikogus, see ta\u0308hendab, et seda tegid Eesti seadusandliku vo\u0303imu kandjad. \u201eEestis on ju ometi ko\u0303igi o\u0303igused kaitstud ja kui oleks kellelgi ahistamisega mure, ku\u0308ll siis abi saaks, tuleb vaid po\u0308o\u0308rduda\u201c oli u\u0308ks sagedasemaid argumente. U\u0308lalolevad kaks na\u0308idet ko\u0303nelevad muust, eriti kuna need on vaid kaks suuremat avalikkuse ta\u0308helepanu saanud lugu."}, {"text_idx": "#000006", "text": "Millest see tuleb, et muudatusi, mis puudutavad naiste vastu suunatud va\u0308givalla va\u0308hendamist vo\u0303i naiste o\u0303iguste suurendamist, on nii u\u0308hiskondlikul kui ka poliitilisel tasandil nii keeruline la\u0308bi ra\u0308a\u0308kida? Igal sellisel korral tundub, nagu tunneks keskealised ja vanemad mehed end ohustatuna mingisuguse apokalu\u0308ptilise koletise poolt, kes pu\u0308u\u0308ab neid alla neelata ja a\u0308ra ha\u0308vitada. Vo\u0303i nende territooriumilt tu\u0308kki vo\u0303tta. Ometigi on me soov ju u\u0308ks \u2013 ehitada riik, milles ko\u0303iki koheldakse inimlikult ja hoolivalt ning kus ko\u0303igil on hea elada. Mitte vaid u\u0308hel hegemoonilisel grupil."}, {"text_idx": "#000007", "text": "Istanbuli konventsioon ehk Euroopa No\u0303ukogu naistevastase va\u0308givalla ja pereva\u0308givalla ennetamise ja to\u0303kestamise konventsioon on allkirjastatud 46-s ja ratifitseeritud 34-s riigis. Sel na\u0308dalal, 11. mail ta\u0308histatakse selle 10. aastapa\u0308eva. Euroopa No\u0303ukogu kodulehel jagatakse aastapa\u0308eva ta\u0308histamiseks infomaterjale. Soovitan neid uurida. Konventsiooni kohta on eriti viimastel aastatel esitatud hirmutavaid mu\u0308u\u0308te, mille kohta on Euroopa naised va\u0308givalla vastu vo\u0303rgustik (WAVE) teinud lu\u0308hikese faktiandmestiku, millega lu\u0308katakse u\u0308mber ja selgitatakse enimlevinumaid mu\u0308u\u0308te Istanbuli konventsiooni kohta. Eesti keelde to\u0303lgituna on see leitav naistetugi.ee kodulehel. Na\u0308iteks on u\u0308ks mu\u0308u\u0308tidest see, et konventsiooni eesma\u0308rk on reguleerida pereelu ja perekonna struktuuri ning see viib traditsioonilise peremudeli ha\u0308vitamiseni. Tegelikkuses ei loo konventsioon uusi perekonna struktuuri puudutavaid regulatsioone. Konventsioon ei sisalda perekonna ma\u0308a\u0308ratlust ega propageeri u\u0308htegi konkreetset peresuhete mudelit. Ku\u0308ll mo\u0303istab see hukka peresisese va\u0308givalla."}, {"text_idx": "#000008", "text": "Konventsiooniga u\u0308hinenud riikide kohustuste ta\u0308itmist auditeeriv organisatsioon GREVIO (Group of Experts on Action against Violence against Women and Domestic Violence, toim) avaldas 10. mail praeguseni audteeritud 17 riigi kohta koondanalu\u0308u\u0308si. Analu\u0308u\u0308sist on na\u0308ha, et kuigi riigid on va\u0308ga erinevad, on vead ja probleemid ikkagi sarnased. Eestil on siinkohal suurepa\u0308rane vo\u0303imalus teiste tulemustest o\u0303ppida ning olla valmis oma tegevusi proaktiivselt paremaks muutma. Eesti auditeerimine on juba alanud ning riigilt ja vabau\u0308hendustelt kogutakse infot. Samuti annab koondanalu\u0308u\u0308s vo\u0303imaluse hoiduda karidest, mille otsa mo\u0303ned Euroopa riigid on takerdunud, na\u0308iteks asjaolu, et seadused ja arengukavad on sooneutraalsed ega tunnista naistevastase va\u0308givalla spetsiifikat. Kuigi see vo\u0303ib tunduda o\u0303iglane ja ratsionaalne, vo\u0303tab niisugune la\u0308henemine ta\u0308helepanu a\u0308ra po\u0303hiprobleemilt \u2013 et hulk va\u0308givallavorme on suunatud valdavalt naiste vastu, just seepa\u0308rast, et nad on naised, vo\u0303i mo\u0303jutavad need naisi ebaproportsionaalselt. Kui soole ta\u0308helepanu ei po\u0308o\u0308rata, siis viib see spetsiaalselt naistele kohandatud abivo\u0303imaluste va\u0308henemiseni. Kaasavast sooneutraalsusest saab nii hoopis naiste reaalsust eirav sootuimus."}, {"text_idx": "#000009", "text": "Ta\u0308na me ta\u0308histame. Homme on taas vaja ja\u0308tkata to\u0303sist to\u0308o\u0308d, et olemasolevad naiste ja laste turvalist elu toetavad seadusandlikud augud saaksid parema ja o\u0303iglase abiga ta\u0308idetud. Igau\u0308hel meist on o\u0303igus rahulikule ja turvalisele elule."}, {"text_idx": "#000010", "text": "Konventsiooni aastapa\u0308eva ta\u0308histamiseks ja arengusuundadele ta\u0308helepanu po\u0308o\u0308ramiseks tegi WAVEi vo\u0303rgustik avalduse. Sealne info annab tunnistust, et to\u0308o\u0308d on veel va\u0308ga palju teha, nii Euroopas kui ka meil Eestis."}, {"text_idx": "#000011", "text": "La\u0308hisuhteva\u0308givald ja lemmikloomade vastane va\u0308givald avalduvad sageli koos"}, {"text_idx": "#000012", "text": "Va\u0308hera\u0308a\u0308gitud la\u0308hisuhteva\u0308givalla liik: majanduslik va\u0308givald"}, {"text_idx": "#000013", "text": "Sanem Gu\u0308ner: feminismi ka\u0308sitlemine la\u0308a\u0308ne leiutisena po\u0303listab mu\u0308u\u0308ti, millest Tu\u0308rgi konservatiivid on palju kasu lo\u0303iganud"}, {"text_idx": "#000014", "text": "Kait Sinisalu: lo\u0303putud kohtulahingud on ta\u0308iesti eraldi majandusliku va\u0308givalla liik"}, {"text_idx": "#000015", "text": "Sotsiaalkaitseminister Signe Riisalo: meie u\u0308hiskond on teinud meist ko\u0303igist feministi"}, {"text_idx": "#000016", "text": "Solidaarne naistepa\u0308ev. Mo\u0303ned tugikeskuse kliendid olid pisarates, kui hu\u0308gieenisidemete pakid said"}, {"text_idx": "#000017", "text": "Toimetaja soovitab: tabusid murdev na\u0308itus, Tartu pru\u0308gisukeldumiskultuur ja hu\u0308pnootiline muusika"}]